Η ΕΕ διεύρυνε τις κυρώσεις εναντίον της κυβέρνησης της Συρίας
για να σταματήσουν οι κυβερνητικές επιθέσεις κατά των πολιτών της
Στην Συρία κυβερνητικές δυνάμεις επιτέθηκαν σε κατοικημένες περιοχές της πόλης Χάμα για δεύτερη κατά σειρά ημέρα, καθώς στην Νέα Υόρκη το Συμβούλιο Ασφαλείας των Ηνωμένων Εθνών συνέρχεται για να εξετάσει τα μέτρα βίαιης καταπίεσης που εφαρμόζει η κυβέρνηση του Προέδρου Μπασάρ Αλ Άσαντ εναντίον των αντικυβερνητικών διαδηλωτών στην χώρα του. Πολίτες της Χάμα λένε πως τανκς διενήργησαν νέες έντονες επιθέσεις την Δευτέρα το βράδυ και ότι κυβερνητικές δυνάμεις πυροβόλησαν με αυτόματα όπλα εναντίον πιστών που κατευθύνονταν σε μουσουλμανικά τεμένη για ειδική μεταμεσονύκτια προσευχή με την ευκαιρία που άρχισε το Ραμαζάνι. Οι βομβαρδισμοί της Δευτέρας λέγεται πως ήταν οι σφοδρότεροι των όσων σημειώθηκαν κατά την διήμερη στρατιωτική επίθεση εναντίον της πόλης. Εικάζεται ότι απέβλεπαν στο να αποτρέψουν συγκεντρώσεις σε μουσουλμανικά τεμένη, πιθανότατα από φόβο ότι θα μπορούσαν να εξελιχθούν σε ακόμα μεγαλύτερες διαδηλώσεις. Στο στόχαστρο των κυβερνητικών επιθέσεων ήταν επίσης η πόλη Ντιρ-Ελ-Ζουρ, στα ανατολικά διαμερίσματα της Συρίας, όπου ελεύθεροι σκοπευτές από τις ταράτσες κτιρίων έβαλαν εναντίον ατόμων στους δρόμους. Η εφημερίδα Γουώλ-Στρητ-Τζέρναλ αναφέρει ότι πέντε άτομα σκοτώθηκαν εκεί την Δευτέρα και δύο άλλα έχασαν την ζωή τους στην γειτονική πόλη Αλ Μπουκαμάλ, κοντά στην Ιρακινή μεθόριο, περιλαμβανομένου ενός δεκατριάχρονου παιδιού που πυροβολήθηκε στο κεφάλι. Συριακές ομάδες ανθρωπίνων δικαιωμάτων λένε ότι τουλάχιστον 80 άτομα σκοτώθηκαν από τις επιθέσεις αυτές στην Συρία την Κυριακή, περιλαμβανομένων των 52 στην Χάμα και της γειτονικές της περιοχές. Το Συμβούλιο Ασφαλείας των Ηνωμένων Εθνών πραγματοποιεί κατά την ώρα αυτή έκτακτη κεκλεισμένων των θυρών σύνοδο στην Νέα Υόρκη κατόπιν σχετικού αιτήματος της Γερμανίας για την εξέταση της κατάστασης στην Συρία. Σύμφωνα με διπλωμάτη στην έδρα του διεθνούς οργανισμού, η Βρετανία αναμένονταν να διανείμει το κείμενο νέου ψηφίσματος που προτείνεται για την Συρία στην αποψινή σύνοδο.